CELEX: 22011D0145
Language: lt
Date: 1297900800000
Title: 2011/145/ES: 2011 m. vasario 17 d. AKR ir ES ambasadorių komiteto sprendimas Nr. 1/2011 dėl Pusiaujo Gvinėjos statuso atsižvelgiant į iš dalies pakeistą AKR ir ES partnerystės susitarimą

5.3.2011   
            
            
               LT
            
            
               Europos Sąjungos oficialusis leidinys
            
            
               L 60/21
            
         AKR IR ES AMBASADORIŲ KOMITETO SPRENDIMAS Nr. 1/2011
   2011 m. vasario 17 d.
   dėl Pusiaujo Gvinėjos statuso atsižvelgiant į iš dalies pakeistą AKR ir ES partnerystės susitarimą
   (2011/145/ES)
   AKR IR ES AMBASADORIŲ KOMITETAS,
   atsižvelgdamas į Partnerystės susitarimą tarp Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių, pasirašytą 2000 m. birželio 23 d. Kotonu (1) ir 2005 m. birželio 25 d. Liuksemburge pirmą kartą iš dalies pakeistą (2) (toliau – AKR ir ES partnerystės susitarimas) bei 2010 m. birželio 22 d. Vagadugu antrą kartą iš dalies pakeistą (3) (toliau – pakeistas AKR ir ES partnerystės susitarimas), ypač į jo 15 straipsnio 3 ir 4 dalis,
   atsižvelgdamas į 2005 m. kovo 8 d. AKR ir EB Ministrų Tarybos sprendimą Nr. 1/2005 dėl AKR ir EB Ministrų Tarybos darbo tvarkos taisyklių priėmimo (4), ypač į jo 8 straipsnio 3 dalį,
   kadangi:
   
               (1)
            
            
               AKR ir ES partnerystės susitarimas įsigaliojo 2008 m. liepos 1 d. remiantis jo 93 straipsnio 3 dalimi. Pakeistas AKR ir ES partnerystės susitarimas laikinai taikomas nuo 2010 m. spalio 31 d.
            
         
               (2)
            
            
               Pusiaujo Gvinėja, kuri 2005 m. birželio 25 d. pasirašė AKR ir ES partnerystės susitarimą, deponavo ratifikavimo priemonę su išlyga, kurią Sąjunga ir jos valstybės narės atmetė 2008 m. gruodžio 19 d. raštu. Todėl pagal pakeisto AKR ir ES partnerystės susitarimo 93 straipsnio 4 dalį ratifikavimo priemonė negalioja.
            
         
               (3)
            
            
               Pakeisto AKR ir ES partnerystės susitarimo 94 straipsnyje nustatyta, kad bet koks valstybės prašymas prisijungti turi būti pateiktas Ministrų Tarybai ir jos patvirtintas.
            
         
               (4)
            
            
               2010 m. gegužės mėn. Pusiaujo Gvinėja pateikė prašymą prisijungti prie susitarimo pagal AKR ir ES partnerystės susitarimo 94 straipsnį ir prašymą suteikti stebėtojos statusą, kad ji galėtų dalyvauti AKR ir ES partnerystės susitarimu įsteigtų jungtinių institucijų veikloje, kol bus baigtas prisijungimo procesas.
            
         
               (5)
            
            
               Stebėtojos statusas galiotų iki 2011 m. balandžio 30 d. Pusiaujo Gvinėja turėtų deponuoti prisijungimo aktą pakeisto AKR ir ES partnerystės susitarimo depozitoriams – Europos Sąjungos Tarybos Generaliniam sekretoriatui ir AKR valstybių sekretoriatui ne vėliau kaip tą dieną.
            
         
               (6)
            
            
               Pagal AKR ir ES partnerystės susitarimo 15 straipsnio 4 dalį Ministrų Taryba 2010 m. birželio 21 d. Vagadugu susitarė įgalioti Ambasadorių komitetą priimti sprendimą jos vardu,
            
         PRIĖMĖ ŠĮ SPRENDIMĄ:
   1 straipsnis
   Prašymo prisijungti prie susitarimo ir suteikti stebėtojos statusą patenkinimas
   Pusiaujo Gvinėjos prašymas prisijungti prie 2000 m. birželio 23 d. Kotonu pasirašyto ir 2005 m. birželio 25 d. Liuksemburge pirmą kartą iš dalies pakeisto bei 2010 m. birželio 22 d. Vagadugu antrą kartą iš dalies pakeisto Afrikos, Karibų jūros ir Ramiojo vandenyno grupės valstybių ir Europos bendrijos bei jos valstybių narių partnerystės susitarimo (toliau – pakeistas AKR ir ES partnerystės susitarimas) patenkinamas.
   Pusiaujo Gvinėja pagal pakeistą AKR ir ES partnerystės susitarimą turi stebėtojos statusą iki 2011 m. balandžio 30 d.
   Pusiaujo Gvinėja deponuoja prisijungimo aktą pakeisto AKR ir ES partnerystės susitarimo depozitoriams – Europos Sąjungos Tarybos Generaliniam sekretoriatui ir AKR valstybių sekretoriatui ne vėliau kaip tą dieną.
   2 straipsnis
   Įsigaliojimas
   Šis sprendimas įsigalioja kitą dieną po jo priėmimo.
   
      Priimta Briuselyje 2011 m. vasario 17 d.
      
         
            AKR ir ES Ministrų Tarybos vardu AKR ir ES Ambasadorių komitetas
         
         
            Pirmininkas
         
         GYÖRKÖS P.
      
   
   
      (1)  OL L 317, 2000 12 15, p. 3.
   
      (2)  Susitarimas, iš dalies keičiantis 2000 m. birželio 23 d. Kotonu pasirašytą Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą (OL L 209, 2005 8 11, p. 27).
   
      (3)  Susitarimas, kuriuo antrą kartą iš dalies keičiamas 2000 m. birželio 23 d. Kotonu pasirašytas ir 2005 m. birželio 25 d. Liuksemburge pirmą kartą iš dalies pakeistas Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimas (OL L 287, 2010 11 4, p. 3).
   
      (4)  OL L 95, 2005 4 14, p. 44.